**Inimeseõpetus III klass**

**Õpitulemused III klassi lõpuks**

õpilane:

* teab ja väärtustab igaühe individuaalsust seoses välimuse, huvide ja tugevusega, õigust olla erinev;
* selgitab endasse positiivse suhtumise tähtsust;
* nimetab enda õigusi ja kohustusi;
* teab, et inimeste õigustega kaasnevad kohustused;
* kirjeldab tervet ja haiget inimest;
* kirjeldab, kuidas oma tervise eest hoolitseda;
* eristab vaimset ja füüsilist tervist;
* kirjeldab seoseid tervise hoidmise viiside vahel: mitmekesine toitumine, uni ja puhkus ning liikumine;
* väärtustab tervislikku eluviisi;
* kirjeldab olukordi ja toob näiteid, kuidas keelduda või hoiduda tegevusest, mis ohustab tervist;
* teab, et ravimeid võetakse siis, kui ollakse haige, ning et ravimid võivad olla inimese tervisele ohtlikud;
* teab, kelle poole pöörduda erinevate murede korral;
* teab hädaabi telefoninumbrit ja oskab kutsuda abi;
* demonstreerib õpisituatsioonis lihtsamaid esmaabivõtteid ja abi saamise võimalusi (nt haav, kukkumine, mesilase nõelamine, ninaverejooks, praht silmas, puugihammustus, põletus ja rästikuhammustus);
* nimetab inimese eluks olulisi vajadusi ja võrdleb enda vajadusi teiste omadega;
* väärtustab üksteise eest hoolitsemist ja üksteise abistamist;
* väärtustab ausust ja õiglust;
* nimetab ja kirjeldab inimeste erinevaid tundeid ning toob näiteid olukordadest, kus need tekivad, ja leiab erinevaid viise nendega toimetulekuks;
* kirjeldab omadusi, mis peavad olema heal sõbral, ning hindab ennast nende omaduste järgi;
* väärtustab sõprust;
* mõistab, et kiusamine ja vägivald ei ole aktseptitud ja lubatud käitumine ning teab abi saamise võimalusi kiusamise ja vägivalla korral;
* väärtustab leppimise, vabandust palumise ja vabandamise tähtsust inimsuhetes;
* demonstreerib õpisituatsioonis, kuidas keelduda ennastkahjustavast tegevusest;
* eristab enda head ja halba käitumist, kirjeldab oma käitumise tagajärgi ning annab neile hinnangu;
* kirjeldab oma sõnadega, mida tähendavad vastutustundlikkus ja südametunnistus;
* nimetab üldtunnustatud käitumisreegleid ja põhjendab nende vajalikkust;
* teab liiklusreegleid, mis tagavad tema turvalisuse, ning kirjeldab, kuidas käituda liikluses turvaliselt;
* eristab tööd ja mängu;
* selgitab enda õppimise eesmärke ning toob näiteid, kuidas õppimine aitab igapäevaelus paremini hakkama saada;
* kirjeldab oma tegevuse plaanimist nädalas, väärtustades vastutust;
* väärtustab koostööd;
* kirjeldab eri meeltega tajutavaid teabeallikaid;
* selgitab, kuidas võivad reklaamid mõjutada inimeste käitumist ja otsuseid;
* selgitab, mis on turvaline käitumine meediakeskkonnas;
* teab, et raha eest saab osta asju ja teenuseid ning et raha teenitakse tööga;
* selgitab, milleks kasutatakse raha ning mis on raha teenimine, hoidmine, kulutamine ja laenamine;
* kirjeldab, mis vajadusi tuleb arvestada taskuraha kulutades ja säästes;
* nimetab oma kodukoha tuntud inimesi ja paiku;
* leiab Euroopa kaardilt Eesti ja tema naaberriigid;
* tunneb rahvuslikku ja kodukoha sümboolikat;
* teab Eestis elavate rahvuste tavasid ja kombeid ning austab neid.

**Hindamine**

Inimeseõpetuses tähendab hindamine konkreetsete õpitulemuste saavutatuse ja õppija arengu toetamist, kusjuures põhirõhk on õpilase arengu toetamisel. Õpilastele pakutakse võimalusi enesehindamiseks. Aineteadmiste ja -oskuste kõrval antakse kujundavat tagasisidet ka väärtuste ning hoiakute kohta. Väärtuste ja hoiakute hindamist võimaldavad rollimängud, juhtumianalüüsid ning rühmatöö.

Praktiliste tööde puhul hinnatakse töö plaanimise, tegemise, tulemuste tõlgendamise, järeldamise, põhjendamise ning tulemuste esitamise oskust.

Kontrolltöid inimeseõpetuses läbi ei viida.

Kokkuvõtvad hinnangud saavad õpilased kaks korda aastas I ja II poolaasta lõpus.